Anno Domini millesimo quingentesimo secundo, in generali Capitulo, tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … *etc. ut in anno praeced.* 2.  Praeterea pro serenissimo … *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES GENERALES] 6.  Cum Ordo noster … Iacobo abbati et conventui monasterii Cistercii … necnon in summa 13 499 libr. 8 solid. 8 denar. turonensium pro resta computationum generalis Capituli … *etc. ut in anno praec.* 7.  Diffinitionem anno superiori a Capitulo editam super translatione Capituli generalis de septembri ad tempus Rogationum, praesens generale Capitulum confirmat, ratificat et approbat. 8.  Considerans generale Capitulum necessitates et negotiorum multiplicitates, quae adhuc Ordinem premunt et se diebus singulis offerunt, taxam contributionum annis ultimis impositam ad subveniendum et succurrendum dictis negotiis usque ad sequens proximum triennium continuari mandat, propter causas ad plenum et clare in diffinitorio expositas, necnon ad solvendum expensas quae hoc anno factae fuerunt in Curia ad obtinendum generalem privilegiorum Ordinis confirmationem, simulque ut Rmo domino protectori et generali Ordinis procuratori in Curia provideatur, et aliqua possit eis summa pecuniae ministrari, quod non fuit ultimis annis factum, obstante dicti Ordinis paupertate et agendorum multitudine. 9.  Quia propter negligentiam commissariorum ab recipiendum contributiones ordinatorum, qui nec ad Capitulum venire, nec receptas pecunias simulque suas computationes mittere volunt, Ordo noster maximis implicatis est involutus, et maxime in ordinatione generalium computorum, adeo quod nescitur quid quis solverit et quantum. Eapropter in virtute sanctae obedientiae et sub excommunicationis latae sententiae poena, praecipit et ordinat praesens generale Capitulum, ut omnes et singuli Ordinis dictarum contributionum receptores, anno immediate sequenti receptam per eos integralem ad generale Capitulum una cum bonis et specificatis computationibus deferant, et statum suarum receptarum ad plenum manifestent, certa de restis debitis documenta afferant, ne excusationes quas quidam praetendunt super pecuniis Ordinis per eos concessas in praeiudicium et damnum reipublicae et status pecuniarii de cetero vergant. Similiter faciant dicti commissarii sub eisdem poenis de restis subsidii ultimo impositi. 10.  Cum praecipua generalis Capituli cura sit et merito esse debeat melioratio monasteriorum et profectus virtutum, quibus ad salutis bravium subditos filiosque suos manuducat, cupiat quoque summis desideriis exemplo summi Pastoris, qui ovem perditam propriis imponens humeris ad gregem reducere dignatus est, errantes a via recta et semitis a sanctis patribus ordinatis denuo in melius reformare, tramitem quoque semitarum Domini ostendere pro posse affectet, quatinus ubi abundavit delictum superabundet gratia, felicioribusque futuris actibus bonis deleri valeant quae perperam gesta fuere, et propter quae Deus merito in Ordinem nostrum et filios exercere posset vindictam et christianus populus scandalizari. Eapropter praesens generale Capitulum subscriptos articulos dudum videlicet anno Domini 1493 in congregatione patrum Ordinis Parisiis facta editos, et per tunc immediate sequens immediate generale Capitulum confirmatos, tamquam tempore praesenti convenientissimos, laudavit, approbavit ac de novo edidit et decrevit, ac praesenti diffinitione decernit, volens in eis contenta a singulis Ordinis regularibus personis observari sub poenis et censuris Ordinis, praecipiendo omnibus patribus abbatibus, visitatoribus et ad reformationem commissariis ordinatis, ut eisdem expositis et declaratis ad eorum executionem compellant, rebelles, contemnentes et contravenientes puniendo censuris et aliis Ordinis poenis. 11.  Dolenter accepit praesens generale Capitulum quorumdam commendatariorum et episcoporum adinventionem in privilegiorum Ordinis totalem, ut merito timeri debet, enervationem, ac proinde in totius nostri Ordinis dissolutionem ; quamplures etenim ex illis obedientiam Capitulo generali, Rmo D. Cistercii, patribus abbatibus generalis Capituli et patrum ordinariorum commissariis a filiis Ordinis debitam, praetextu talium qualium apostolicorum indultorum extorquere et sibi debere praetendunt. Quibus incommodis obviare volens generale Capitulum, omnibus et singulis nostri Ordinis regularibus personis, in virtute obedientiae salutaris et sub excommunicationis latae sententiae poena, cuius absolutionem Rmo D. N. et Capitulo generali reservat, districte praecipit abbatibus et abbatissis, quorum monasteria monasteriis talibus commendatis subiecta sunt, ne de cetero eis visitationis officium exercere volentibus obediant, nec praesumat quisquam huiusmodi monasteriorum commendatorum aut Ordinis professus a dictis commendatariis officia in spiritualibus requirere vel oblata recipere, seu professiones facere, etiam si prima post probationem fuerit, sed haec omnia a patribus abbatibus et Ordinis commissariis recipiant, et sperent iuxta antiquorum patrum maiorum nostrorum instituta, privilegiis sacrorum conciliorum et apostolicorum Ordini nostro indultorum confirmata. 12.  Mandat et praecipit generale Capitulum omnibus abbatibus, abbatissis, et universis nostri Ordinis prioribus et priorissis, regimen et administrationem monasteriorum habentibus, ut nullus de cetero teneatur nec debeat quemcumque monachum aut monialem, conversum aut conversam, nisi sibi fuerint professus seu professa, in monasteriis suis, suis expensis, absque Rmi D. N. Cisterciensis expresso mandato tenere seu nutrire, nullos etiam hospites sine suorum abbatum aut patrum superiorum vel Ordinis commissariorum licentia et permissione, de quibus tamen in promptu facient apparere, sub poenis et censuris Ordinis respective recipere teneantur. 13.  Quia propter negligentiam patrum abbatum et visitatorum Ordinis universi, qui monasteria suis monasteriis subiecta visitare annuatim omittunt, plures et varii casus, defectus quoque scandalosi in dictis monasteriis et Ordinis personis reperiuntur, unde Deus ultionem parare, nisi multum misericors esset, merito timeretur, scandaloque universo populo christiano sunt quamplures Ordinis praedicti loca et personae. Eapropter in virtute sanctae obedientiae, et sub censuris Ordinis talibus patribus abbatibus visitationem monasteriorum sibi immediate subiectorum habentibus, et commissariis a Rmo D. N. Cisterciensi, a Capitulo generali, vel a patribus abbatibus deputatis, districte praecipiendo mandat, quatinus de cetero visitationes suas singulis annis faciant, et super negligentia, si omiserint, sequenti generali Capitulo veniam petant. 14.  Generale Capitulum mandat et praecipit sub censuris Ordinis et secundum *Benedictinam*, omnibus et singulis qui tenentur et astringuntur mittere suos scolares ad studium Parisiense, quatinus eosdem scolares absque dilatione infra festum sancti Remigii proxime futurum, mittant cum sufficientibus provisionibus ; compellantque eos patres abbates et commissarii ad hoc deputati, ut id facere non omittant. [DIFFINITIONES] SPECIALES 15.  Generale Capitulum considerans abbatis de Lubens prudentiam, religionis zelum, suosque compositos mores, in solatium et levamen laborum quos pertulit veniendo ad praesens generale Capitulum, benigne et gratiose eidem concedit, ut ipse possit et valeat omnes et singulas nostri sacri Ordinis regulares personas in Slesia, in foro conscientiae semel et pro hoc anno tantum a quibuscumque casibus Capitulo generali reservatis absolvere, et pro his salutares poenitentias, ut res exegerit, iniungere ; simulque ut possit hanc absolvendi gratiam abbatibus praedicti Ordinis nostri in dicta Slesiae patria existentibus quoad suos proprios religiosos impertiri, in plenaria Ordinis et Capituli potestate. 16.  Dolenter accepit Capitulum generale querimoniam abbatis de Veteri cella, per quam exposuit quod quidam frater Fredericus Mertol non reveritus locum sacrum, non quod divinum celebrabitur officium, non divinum sacramentum, sacras quoque sanctorum reliquias, sed nec venerabilem dicti monasterii conventum, inter stallum abbatis et prioris latenter in ecclesia introcurrens, spiritu ductus diabolico, abbatem ex una, et priorem partibus ex altera laetaliter extracto cultello laesit, propter quam huiusmodi causam dictum Fredericum malefactorem ad carceres perpetuos in pane tristitiae et aqua doloris condemnat, ordinando suo abbati, ut pro eius absolutione Sedem Apostolicam requirat, ad quam dicti casus absolutio est reservata. 17.  Supplicatione abbatum Ordinis nostri in Slesia et eorum paupertate per abbatem de Lubens praesenti Capitulo generali, enarrata et declarata misericorditer condolendo, dictum generale Capitulum cum eisdem sic dispensat, ut proximo triennio ad studia scolares mittere minime cogantur, monendo eosdem ut dicto tempore durante sic aliquos de suis monachis disponant, quod tempore expleto sine mora quod minus facere nunc possunt, compensent. 18.  Mandat et praecipit Capitulum generale fratri Ioanni Mercheron, religioso de Pinu, sub poena excommunicationis, quatinus infra duos menses a data notificationis praesentium computandos habeat profiteri alicui Ordini abbati. Quod si profiteatur alibi et se transferat, nulla bona dicti monasterii secum deferat, nisi de consensu et beneplacito fratris Caroli de Montjournal abbatis moderni ipsius loci de Pinu, et adhuc sub inventario, ut possit postmodum quae sunt sui monasterii recuperare. 19.  Cum praesenti Capitulo per abbatem de Lubens humiliter expositum fuerit, quod in monasteriis Slesiae plures ad nostrum Ordinem noviter venientes, novitiorumque habitum suscipientes, moti utinam a Spiritu Sancto, ante annum probationis expletum regularem professionem et monachicum habitum a dictis abbatibus respective prout unumquemque eorum concernit, sibi concedi instantissime requirunt. Ideoque humiliter per praefatum abbatem, quatinus a nobis facultas id faciendi concederetur requisierunt. Quod quam periculosum sit, attendens praesens generale Capitulum diu an concedi deberet, propter fraudes et dolos nonnullorum ficte profitentium, haesitans permansit. Tandem tamen de dictorum abbatum discretione, prudentia, religionis zelo, simulque vigilantia confidens, benigne annuit dictum generale Capitulum, ut ipsi Slesiae abbates tales sic importune postulantes sic ad professionem recipere valeant, ita tamen si devotione et non simulatione id perpenderint postulari, super quo coram Domino Deo et Christo eius, Spiritu quoque Sancto, totaque curia superiorum civium, conscientias suas onerat, mandans atque praecipiens, ne illud praecipitanter et faciliter faciant. Ante omnia autem temporis non impleti mentionem faciant, talesque sic profiteri requirentes non prius recipiantur ad professionem, quam illi tempore anni probationis minime adimpleto renuntiaverint, et partem quam impleverunt pro toto acceptare firmaverint. 20.  Quia praesens generale Capitulum abbatem et conventum monasterii B. M. de Ioyaco cognovit cum Ioanne Tabourot seniore, ad praesens vero defuncto, et Iacobo Tabourot, Ioanne etiam Tabourot iuniore, de quadam firma, cui le Pressoir de Rubentard nomen est, tractatum minus utilem, imo vero damnosum iniisse seu habuisse ; et quia non intendit idem generale Capitulum tales damnosos tractatus confirmare, sed potius pro viribus infirmare, per praesentes litteras praedictum tractatum cassat et revocat, adnihilat et annullat, dispensando cum eisdem abbate et conventu super iuramento praestito in dicto tractatu, in plenaria Capituli generalis et Ordinis potestate. 21.  Ad petitionem abbatis de Lanneyo, per Frigidimontis abbatem expositam, qua gratiose requirebat secum super missione scolaris dispensari, omnibus quae super hoc consideranda erant pensatis, et matura patrum deliberatione digestis, sic cum eodem abbate gratiose dispensat generale Capitulum, quod per proximum biennium tenebit unum de suis iuvenibus religiosis ad litteras dispositum in aliqua scola grammaticae, et loco honesto collocare, ubi in primitivis scientiis studiis sic imbui valeat, ut post huiusmodi biennium capax sit ad maiores capessendas scientias in collegio nostro Sancti Bernardi Parisiis, dando eidem licentiam et mandatum sic faciendi, in plenaria Ordinis et Capituli generalis potestate. 22.  Attenta temeritate et irreverentia seu inobedientia fratrum Reginaldi Flonoy et Thomae Guérin, religiosorum monasterii de Barbereyo, praesens Capitulum generale abbati dicti monasterii praecipit et mandat, ut quamprimum et possibile fuerit, eosdem mancipet carceribus et indissimulanter eos iuxta suorum exigentiam demeritorum puniat et emendet ; et quia in tantum eorum execrabilis audacia excrevit, ut merito formidetur ne spiritu diabolico impulsi vim inferre praesumant, districte praecipiendo mandat dictum generale Capitulum vicinis abbatibus, quos vocare voluerit antedictus abbas de Barbereyo, quatinus eidem adiutorium et favorem praebeant, invocato ad hoc, si opus fuerit, et viderit expedire, saecularis brachii consilio, auxilio et favore. 23.  Quia ad notitiam Capituli generalis pervenit, quod monachi monasterii B. M. de Prato benedicto, tamquam iniquitatis et inobedientiae filii, mandatum cartae visitationis primum per Rmum D. N. Ioannem Cisterciensem, et annexae postea per abbatem Claraevallis, commissarium abbatis Pontigniaci, ad eorum regimen et mores componendos, ordinatarum, obtemperare seu obedire nolunt, exquirentes excusationes in peccatis, praetextu cessionis praedicti Rmi domini, malis huiusmodi occurere volens dictum Capitulum generale, districte praecipiendo mandat in virtute salutaris obedientiae et sub excommunicationis latae sententiae poena, omnibus et singulis dicti monasterii de Prato bendito [benedicto] regularibus personis, quatinus nonobstante cessione praedicta et quibusvis aliis, quae frivole allegare possent, praeceptis et ordinationibus dictarum cartae visitationis et annexae, secundum ipsarum tenores obediant, et quae in eis mandantur pro viribus exsequi non negligant. 24.  Capitulum generale debite informatum de merito causae seu processus pendentis moram domino Praeposito Parisiensi, aut eius locum tenente, inter fratrem Radulphum Huart actorem ex una, et Ludovicum Le Breton reum seu defensorem partibus ex altera, ratione monasterii B. M. de Thironello, dat in mandatis et ordinat discreto viro magistro Ioanni de la Porte, dicti Capituli generalis et Ordinis in curis Castelleti Parisiis procuratori, ut cum dicto Radulpho Huart dicti monasterii electo et confirmato, in dicto processu pro iuris et privilegiorum auctoritate et interesse dicti Ordinis et Capituli generalis se adiungat, dicti Radulphi tamen expensis. 25.  Visis litteris compulsoriis domini Petri de Acoliis de Aresio, iuris utriusque doctoris, ac causarum sacri Palatii apostolici a Sanctissimo D. N. Papa auditoris deputati, sub data Romae in Palatio apostolico 11 mensis aprilis anno Domini 1502 emanatis, impetratis et obtentis pro parte dilectae nobis in Christo filiae sororis Bernardinae de Thuardis, assumptae abbatissae monasterii nostri B. M. de Spina, alias de Brion nostri Ordinis, Taurinensis diocesis, eisdem obtemperando serie praesentium abbatibus de Frigidomonte et de Valle dulci praesentis Capituli notariis, et cuilibet eorum ordinando praecipit, quatinus omnia acta et diffinitiones dudum in nostris Capitulis generalibus editas, et in registris Ordinis registratas, de quibus dicta soror Bernardina se et ius suum praetensum in dicto monasterio de Brione defendere intendit, sibi sub sigillo nostro aut alias per modum extracti, transsumpti aut vidimus, suis expensis, dare et tradere non omittant, in plenaria Ordinis et Capituli generalis potestate. 26.  Cum nuper Capitulo generali extiterit manifestum durante sessione patrum ipsius Capituli generalis, apud Divionem, quod frater Nicolaus Darcy, religiosus expresse professus monasterii B. M. de Voto, licentiam ab abbate dicti monasterii de Voto haberet, quaecumque beneficia ecclesiastica, si apostolica auctoritate vel cuiuslibet alterius ad id potestatem habentis, eidem canonice conferantur, per se vel per procuratorem acceptare et retinere valeat, meritorum ipsius Darcy intuitu, prout in litteris patentibus desuper confectis et nobis ostensis, sigillo dicti abbatis sigillatis, et suo signo manuali signatis, et datis die 14 mensis ianuarii anni 1501, continebatur, quarum quidem litterarum tenor postea coram notario apostolico et testibus, prout in instrumento nobis similiter ostenso et desuper facto habetur de assensu, certa scientia et voluntate ipsius abbatis facta fuisse et passata, per saepe dictum abbatem et recognita et dictis primis litteris addicta est, prout tenor instrumenti tenet et ostendit. Licentia etiam quaedam alia nobis est ostensa per alias litteras patentes abbatis Firmitatis, Rmi D. N. Cisterciensis et Capituli generalis plenaria potestate fungentis, sigillo dicti de Firmitate sigillatas et subscriptione notarii sui subsignatas, de data ultimae diei mensis martii post Pascha anni 1502. Volendo benigne et gratiose cum dicto Darcy agere, concedit generale Capitulum intuitu servitiorum per eumdem Darcy Ordini nostro factorum in defensione dicti monasterii contra commendatarium et conventum commendatario faventem, in defensione privilegiorum et statutorum Ordinis, et aliarum diligentiarum suarum, ut possit et valeat huiusmodi licentiis gaudere, suam onerando conscientiam et monendo prudentiam simulque discretionem, ut non ad perniciem suae salutis tali nostra licentia abutatur, sed ut vir bonus et sapiens, secundum Dei et Ordinis praecepta regulariter vivendo, utatur. Praecipiendo sub poenis et censuris Ordinis, omnibus et singulis nostri saepedicti Ordinis regularibus personis, ceteros vero rogando quatinus cum hac nostra praesenti gratia seu licentia gaudere faciant et permittant. 27.  Ad insinuationem promotoris causarum notum factum est praesenti generali Capitulo, quod abbas de Insula de Ré in praeiudicio privilegiorum et statutorum Ordinis abbatem de Moroliis, ratione cuiusdam frustratoriae appellationis coram domino archidiacono Alniciensi iudice apostolico procedere compellit, Ordinis iudicibus spretis. Eapropter mandat praesens generale Capitulum districte praecipiendo omnibus et singulis regularibus personis Ordinis universi, ceteros vero Ordini non subiectos rogando, quatinus dictum abbatem de Insula de Ré ad nostrum futurum proximum generale Capitulum peremptorie compariturum citent, sub poenis et censuris Ordinis. De hiis quae super praemissis exsecuti fuerint aut alter eorum fuerit exsecutus certificando. 28.  Abbati de Castellariis praecipit generale Capitulum, quatinus fratrem Ioannem Billardi suosque consortes, quos in magnum Ordinis scandalum et suae salutis praeiudicium vitiose et male vivere significatum est, per inspectionem quarumdam informationum super vita et moribus eorumdem per eumdem de Castellariis eorum abbatem factarum, sub sigillo diffinitorii reclusarum cum praesentibus, ordinando ut quamprimum ei possibile fuerit, ad monasterium praedictum revocet, et vocato secum abbate de Bonavalle Pictaviensi iuxta suae discretionis dictamen, et ut eorum demerita exigunt, puniet ita quod ceteris cedat in exemplum, poteritque interim eosdem carceribus mancipare, in plenaria Ordinis potestate. 29.  Quod factum est per abbates de Bonoportu, Rmi D. N. Cisterciensis in partibus Normanniae commissarium in plenaria Ordinis potestate, necnon de Strata, de Barbereyo, s. th. pr. in monasteriis de Thesauro, de Gomerifonte, et de Fonte Guerardi, Ordinis nostri, super facto reformationis dictorum monasteriorum, commissioni seu cartae visitationis D. N. Rmi Cisterciensis inhaerendo, easque sequendo, praesens generale Capitulum ratificat et approbat, eisdem abbatibus dando auctoritatem et plenarium posse puniendi et corrigendi cuncta quae punienda et corrigenda invenerint, in contravenientes et rebelles dictarum ordinationum vindictam exercendo, in plenaria Ordinis et Capituli generalis potestate. COMMISSIONES 30.  Committitur abbatibus de Firmitate, de Frigidomonte, de Regalimonte et de Caroliloco, quatinus habeant ordinare super contentis in supplicatione praesentibus sub contrasigillo alterius notariorum Capituli generalis annexa, compellendo per omnes iuris et iustitiae vias omnes quos factum in eis mentionatum concernit, determinationi eorumdem commissariorum obedire, in plenaria Ordinis et Capituli generalis potestate. 31.  Quoniam ex parte bursarii collegii Sancti Bernardi fuit humiliter praesenti Capitulo expositum, quod nonnulli Ordinis abbates, tam paucas et tardas provisiones suis scolaribus in dicto collegio existentibus mittant, ut ipse bursarius apud mercatores obligatus remaneat in multis pecuniarum summis, ratione victualium et aliarum rerum necessariarum ad dictorum scolarium sustentationem acceptarum, in Ordinis plurimum dedecus et scandalum. Eapropter volens generale Capitulum huic subvenire incommodo, et collegium Sancti Bernardi Parisiensis a periculis debitorum, quae accidere possunt ex eo quod plurimi scolarium exeunt, suis debitis non solutis, abbatibus de Firmitate, de Regalimonte et Frigidimontis praecipit et mandat, ut per omnes iuris et iustitiae vias, sub poenis etiam et censuris Ordinis viriliter compellant ad solvendum eidem bursario debita omnia a quibuscumque Ordinis personis, ratione praemissorum, in plenaria Ordinis potestate. 32.  Generale Capitulum relatu fide dignorum certioratum de vita, honestate et litteratura fratris Petri Morrandi, religiosi B. M. de Grandisilva, sperans uberiores studii sui fructus in posterum suscipere, abbatibus de Firmitate, de Frigidomonte et Regalimonte, et cuilibet in solidum committit, quatinus abbates de Trappa, de Loco Dei in Pontino, de Ellancio et de Vallibus Sernay, compellant ad solvendum eidem fratri Petro pro sui continuatione studii quilibet summam decem librarum turon. annuatim, in plenaria Ordinis et Capituli generalis potestate. 33.  Quia praesenti generali Capitulo per abbatem de Candelio fuit humiliter expositum, quod fratres Antonius Patocis et Antonius de Fonte, et alius cui Cambrescat nomen est, dicti monasterii de Candelio expresse professi, posteaquam… dominum cardinalem Dalebiet [?] contra Ordinis nostri privilegia et ordinationes, periculum animarum suarum, per Summum Pontificem et Ordinem latarum contemnendo postulaverunt sine obedientia, imo contra abbatis et prioris dicti praeceptum, seu prohibitionem, terras et dominia domino comiti de Castres spectantia vagabundi inhabitant, in maximum nostri Ordinis et dicti monasterii dedecus et scandalum, dictorum fratrum abusibus contravenire et animarum saluti consulere cupiens generale Capitulum, abbatibus de Faesia, de Bardonis, de Loco Dei et de Fonte frigido eiusdem Ordinis, firmiter dat in mandatis et in virtute salutaris obedientiae praecipit, ut eosdem fratres sic scandalose viventes, per citationem aut corporis captionem, quamprimum id se facere posse cognoverint coram se venire faciant, ut per omnes iuris et iustitiae vias, simulque Ordinis censuras et poenas, secundum eorum demerita puniant et corrigant, in plenaria Ordinis et Capituli generalis potestate. 34.  Praesens Capitulum generale committit abbatibus de Bellavalle, de Charitate, de Bithania et de Gratia Dei, aut eorum duobus, quatinus super diversis controversiis et querimoniis iam a longo tempore ortis, occasione negatae iustitiae, inter potentissimum dominum de Novocastro ex una, et abbatem de Lococrescenti partibus ex altera, se diligenter et debite informent, et quidquid invenerint proximo generali Capitulo referant. 35.  Committitur abbatibus de Theoloco et de Charitate, et eorum cuilibet in solidum, quatinus super fundatione et aedifificatione [aedificatione] novarum forgiarum super ripariam de Loignon, monasterio B. M. de Bellavalle loci situatione spectantis, pro termino 29 annorum, pro pretio annuali 18 librarum turon., et 200 libr. ferri per magistrum Crelin, magistrum forgiarum aedificandarum, se diligenter et debite informent, et si dictam aedificationem dicto monasterio Bellaevallis utilem et fructuosam invenerint, confirment, ratificent et approbent, in plenaria Ordinis potestate. 36.  Ad relationem Rmi in Christo patris domini abbatis Cistercii, s. th. pr., qui se debite et diligenter informavit, informationesque fecit tum per religiosos de Crista quam etiam per nonnullos alios testes probos, fide dignos, super affranchissamento [affranchisamento] villagii de Sireis, ipsi dicto monasterio de Crista spectantis, et quia dictum affranchissamentum [affranchisamentum] perutile et fructuosum dicto monasterio de Crista invenit, idem Rmus D. Cisterciensis, prout retulit praesenti generali Capitulo, dictum tractatum affranchissamenti, prout in litteris quibus praesens diffinitio annectitur plenius continetur, praesens generale Capitulum ratificat, confirmat et approbat, in plenaria Ordinis potestate. 37.  Visa supplicatione generali Capitulo pro parte abbatis et conventus de Signiaco porrecta, praesentique diffinitioni alligata, matureque pensatis causis et rationibus in eo narratis, generale Capitulum abbatibus de Ellancio et de Ygniaco dicti Ordinis, Remensis dioecesis, et eorum cuilibet in solidum praecipit et committit, quatinus omnes et singulas eiusdem monasterii de Signiaco computationes, cum debito examine calculi ac vigore, vocatis vocandis, videant, examinent, et eas prout rationabiliter faciendum agnoverint approbent, corrigent et expediant, salva in ceteris iurisdictione patris abbatis in eodem Signiacensi monasterio, et absque praeiudicio eiusdem Capituli generalis, in plenaria Ordinis potestate. 38.  Cum nuper ad notitiam nostram pervenerit, quod vacante monasterio monialium de Blandeca, Morinensis dioecesis, dicti nostri Ordinis Cisterciensis, abbati Claraevallis immediate subiecto, per mortem defunctae sororis Ioannae Dazincourt, ultimae dicti monasterii abbatissae, priorissa et conventus eiusdem monasterii in praesentia et de licentia coabbatis nostri de Claromarisco, commissarii et visitatoris a praedicto abbate Claraevallis aut eius vicariis generalibus specialiter deputati, die ad eligendum futuram abbatissam in dicto monasterio de Blandeca praefixa, via scrutinii electa, ad electionem processerunt, et votis singularum eligentium in scriptis redactis, collectis et publicatis, communi collatione habita, inventum est, quod maior numerus seu duplo maior pars dicti conventus, prout continet decretum electionis praedictae, in sororem Claram Crapitte, eiusdem monasterii de Blandeca expresse professam, consensit, et in suam futuram abbatissam nominavit seu elegit ; minor vero pars aliam sororem Ioannam du Mersnit, eiusdem etiam monasterii professam nominavit. Quam quidem electionem dictae sororis Clarae uti a maiori numero et duplo maiori parte factam, praefatus commissarius abbas de Claromarisco, virtute suae commissionis eamdem sororem Claram praedicto monasterio de Blandeca praefecit, eam installando ac regularem administrationem in spiritualibus et temporalibus eidem committendo. Cui quidem sic electae omnes singulae eligentes, dempta praenominata Ioanna du Marsuit (*sic*), obedientiam fecerunt, et in suam abbatissam receperunt. Remisit tamen praedictus commissarius confirmationem vel infirmationem praedictae electionis ad praefatum abbatem Claraevallis, cuius vicarii generales, videlicet senior abbas et prior monasterii Claraevallensis, virtute sui vicariatus dilectis coabbatibus nostris de Longovillari et de Caricampo, et eorum cuilibet, causae cognitionem, causamque confirmationis vel infirmationis praedictae electionis commiserunt et delegaverunt. Qui quidem commissarii, iuxta suae formam commissionis, informationes seu inquisitiones fecerunt super contentis in decreto electionis praedictae, necnon super circumstantiis et qualitatibus ad negotium electionis canonicae spectantibus, tam circa formam in electione observatam, quam insufficientiam, sufficientiam, habilitatem vel inhabilitatem personarum, tam electarum quam eligentium. Et quia partibus auditis, difficultatem invenerunt, totum negotium ad dictum abbatem Claraevallis remiserunt, cuius praedicti vicarii rursus commiserunt et iniunxerunt praenominatis abbatibus de Longovillari et de Caricampo, ut negotium prout iuris foret et rationis, terminarent. Ratione cuius quidem reiteratae commissionis praedictus abbas de Longovillari solus processit ad ulteriora, a quo fuit ex parte dictae sororis Clarae appellatum, sicque negotium dimisit praedictus commissarius imperfectum. Et post venerandus pater, frater Ioannes de Divione, senior abbas Claraevallis, virtute appellationis praedictae et alias ad instantiam et querimoniam praedictae sororis Clarae Crapette (*sic*), quosdam deputabit et delegavit iudices commissarios, videlicet abbates de Dunis et de Laude, quibus materiam una cum principali negotio confirmationis vel infirmationis, necnon alias providendi de abbatissa dicto monasterio de Blandeca commisit, cum clausula revocatoria aliorum quorumcumque commissariorum, ceterisque clausulis opportunis. Virtute cuius quidem commissionis, praefati abbates de Dunis et de Laude citationem decreverunt cum intimatione revocationis commissionis directae abbati de Longovillari. Sed interim dictus senior abbas Claraevallis se sufficienter informatum et de negotio sufficienter instructum asserens, quoscumque a se deputatos commissarios revocando, quamdam sententiam suam protulit declarando saepedictam sororem Claram inhabilem ; electionem de ipsa factam cassando, et eam, quae de persona praefatae sororis Ioannae facta fuit, quamvis a minori parte conventus et eligentium, approbando et confirmando, eamque ex abundanti praedicto monasterio de Blandeca praeficiendo, regimen quoque et administrationem sibi committendo, ac eamdem in possessionem realem et actualem mitti et induci mandando. Verum quia praedictam sententiam, tamquam parte non vocata, postquam commissionem dicti nuper abbatis Claraevallis non legitime latam viribus non subsistere censemus, neque negotium super praedictis et pertinentiis fuisse sufficienter et plene, prout iustitia exigit, discussum, tamquam etiam partibus non plene auditis processum fuerit, eisdem partibus aut earum procuratoribus seu nuntiis super praemissis invicem altercantibus, prout nobis in Capitulo nostro generali fuit expositum, iustitiam instanter postulando. Hinc est quod praedictis processibus attentis et consideratis, cum hiis quae nobis verbo exposita fuerunt a praedictarum partium nuntiis, volentes totum negotium rite et recte rerumque veritate plene discussa et cognita, summarie tamen et de plano, secundum Ordinis nostri statuta et privilegia esse terminandum et decidendum. Et ne diutius propter altercationem et contentionem praedictarum partium, monasterium praememoratum remaneat improvisum, et ne nimis patiatur aut diutina vacationis dispendia, de earumdem partium procuratorum seu nuntiorum assensu, vobis abbatibus de Firmitate et Caroliloco pro parte dictae Ioannae du Maisnit (*sic*), et de Laude ac de Valcellis pro parte dictae Clarae Crappette nominatos et acceptatos, nostra auctoritate utrique et alteri vestrum a singulis partibus vel eorum procuratoribus seu nuntiis nominatis et acceptatis, committendo mandamus, ceteras quascumque commissiones super negotiis praedictis revocando, quatinus partibus praedictis aut earum procuratoribus vocatis et auditis, seu in sufficienti contumacia positis, cuncta causae merita discutiatis, et super toto negotio, tam appenditiis quam principali procedatis, prout iuris erit et rationis, iurisperitorum adhibito consilio, omnibusque visis et singulis diligenter perspectis et consideratis partium titulis, instrumentis, documentis, informationibus, inquestis, ceterisque quibuscumque munimentis, ad sententiam diffinitivam inclusive super confirmatione vel infirmatione electionis, controversiis quibuscumque cum appellatione remotis, praedictam sententiam vestram executioni plenarie demandando. Quod si neutram praedictarum electarum ius habuisse ex electionibus praetactis inveneritis, aut neutram electionem fuisse iuridicam reperitis, ex defectu formae, inhabilium personarum, vel ex alio quocumque vitio annullativo, si eligentes in eligendo mutue peccasse ad discussionem processus inveneritis, ad easdem eligentes electionem faciendam remittatis, eisdem super hoc terminum competentem praefigendo, et abbatem non suspectum qui praesit iuxta Ordinis statuta deputando. Si vero pro ea vice privatas fuisse inveneritis, dicto monasterio de Blandeca de persona idonea et sufficienti, iuxta Ordinis statuta, providentis, ipsam in abbatissam per vos, sicut praemittitur, provisam praeficiendo, eamque in realem et actualem possessionem immittendo, aut immitti seu indui faciendo. Ceteraque omnia et singula circa praemissa et ab eis dependentia exesquendo [exsequendo], prout iuris fuerit et rationis, proviso quod in praedictis exsequendis ac terminandis, uterque aut saltem alter ex qualibet parte nominatis et acceptatis commissariis procedat, in plenaria Ordinis potestate. Omnibus igitur, *etc.*  ELECTIONUM CONFIRMATIONES 39.  Non potest praesens generale Capitulum sine gravi dolore commendarum voragines, quae diebus singulis per universum Ordinem dissipationes bonorum et morum depravationes inducunt, adeo quod non possint Ordinis regulares personae cum forsan fuerint pastore destitutae patres suos abbates adire, et ea quae ad novi pastoris substitutionem, secundum iuris et statutorum nostrorum institutionen [institutionem] requiruntur, peragere, importunis extraneorum ac potentum supplicationibus et minis praepediti. Eapropter provisionem, quae sub sigillo Diffinitorum praesentibus est annexa, de monasterio B. M. de Flarano per abbatem de Faezia factam confirmat, et eiusdem roboris esse decernit ac si per patrem abbatem immediatum data fuisset, supplendo omnes et singulos defectus, si qui supervenerint aut supervenire poterint, attento quod idem de Faezia vicarius seu commissarius Rmi D. N. abbatis Cisterciensis illis in partibus ordinatus fuerat, in plenaria Ordinis et Capituli generalis potestate. 40.  Visis litteris decreti electionis, promotionis et institutionis fratris Ioannis du Presseur, ad dignitatem abbatialem monasterii de Valle Sancti Lamberti, Leodiensis dioecesis, via scrutinii per priorem et conventum coram abbate de Molinis, vigore commissionis abbatis de Signiaco eiusdem loci de Valle Sancti Lamberti patris abbatis immediati, rite electi et per dictum abbatem instituti … *etc.* approbat, *etc.* supplendo, *etc.* 41.  Electionem, installationem et confirmationem rite et canonice factam per abbatem Nemoris Mariae, virtute cuiusdam commissionis Rmi D. N. Ioannis abbatis Cistercii de persona fratris Ioannis Czudelitis in monasterio de Blesobb, prout in decreto, *etc.* 42.  Quia ad notitiam praesentis generalis Capituli per litteras provisionis seu decreti, cui praesentes una cum redintegrationis litteris annectuntur, pervenit, quod abbas de Claratumba post institutionem fratris Stephani in monasterio de Corona primo facta, eumdem privare et destituere non est veritus, deiiciendo eumdem fratrem Stephanum ne praeesset in iam dicto monasterio de Corona. Eapropter generale Capitulum considerans omnia in dicti decreti litteris et redintegrationis mentionata, esse et fuisse facta secundum nostri sacri Ordinis iustituta, ea tamquam iuri consona et conformia ratificat et confirmat, nonobstante quacumque deiectione per dictum de Claratumba acta, quam nullius esse roboris aut valoris decernit idem generale Capitulum. 43.  Quia Capitulo generali fuit ad instantiam R. P. D. episcopi Posnaniensis, una cum supplicatione magnifici domini Ambrosii de Pampair… (*cetera desunt*). 44.  Audita relatione quorumdam patrum super vita et moribus fratris Petri Romani, professi monasterii de Mansiade commendati, ordinat praesens generale Capitulum abbatissae de Clavasio, quatinus eumdem fratrem ad sui et suarum omniumque regularium personarum dicti monasterii confessiones audiendi recipiat, secundum sacri nostri Ordinis statuta et consuetudines, ut ad officium confessoratus monialium dicti Ordinis et monasterii spectat cum privilegiis, libertatibus, emolumentis pro talibus dari et haberi consuetis, dum tamen dictum monasterium alio idoneo et sufficienti confessore non fuerit iam provisum, praeferendo dictum Petrum Romanum omnibus et singulis aliis quantumcumque sufficientibus per alios quam a Rmo D. N. Cisterciensi, patrem abbatem aut Ordinis commissarios deputatos, in plenaria Ordinis potestate. CONFIRMATIONES TRACTATUUM 45.  Tractatum seu conventionem annuae pensionis inter abbatem de Pinu et fratrem Ioannes Mercheron passatum de summa 80 libr. turon, annuatim solvenda et demum assignata super domo, grangia et capella de Bois Berthaud, pratis, terris, nemoribus, et aliis praediis et possessionibus, vineis, molendino de Bourceaut, magnis pratis Deschu de Baron et Philonya, modo et forma quibus hactenus et specialiter solvere et tenere assueverunt censuarii, necnon super viginti sextariis siliginis mensurae Montaveul boni super praeceptore de Lavanceail, 20 solidis turon. octo mensuris siliginis reditualibus debito per les Agnis, duabus chargiis frumenti sensualibus per les Pincaulx et Cohins debitis, sub pactibus in compositione et compositionibus inde successive ratificatis, praesens generale Capitulum confirmat in plenaria Ordinis potestate. 46.  Tractatum, cui praesens diffinitio sub Diffinitorum sigillo annectitur, praesens generale Capitulum servitiorum, per fratrem Ciricum suo monasterio in ipsius tractatus litteris mentionato, factorum, sperando quod praefatus Ciricus persistet in utilitate et commodo monasterii Mansiadae et illius honorem, quantum sibi fuerit possibile procurabit, praemissorum intuitu, confirmat et approbat, permittens dictum Ciricum gaudere bonis et rebus proventibus et de bonis mentionatis in dicto tractatu. 47.  Abbatibus de Caroliloco, de Regalimonte et provisori collegii Sancti Bernardi Parisiensis, et eorum cuilibet in solidum, generale Capitulum committit ut super magnis debitis factis in domo cuiusdam hospitissae dictae Lagelée Rotissière, Parisiis commoranti, per certos scolares dicti collegii pro diversis et pluribus cibariis per eosdem scolares a dicta hospitissa acceptis pro eorum actibus, tam theologiae quam artium, se diligenter et debite informent, tam per testes fide dignos, scedulas obligatorias, confessiones seu alia quaecumque legitima documenta noverint iuste teneri et obligari in quibuscumque pecuniarum summis, ad eidem dictae Lagelée plenarie realiter et de facto satisfaciendum astringant et compellant, in plenaria Ordinis potestate. 48.  Abbatibus de Gardo et de Longovillari, et eorum cuilibet in solidum, praesens generale Capitulum committit, quatinus debite et diligenter se informent super contentis in tractatu inito et passato inter abbatem et conventum de Valloliis ex una, et Claudium de Wieire scutiferum partibus ex altera, cui haec praesens diffinitio annectitur ; et si eumdem tractatum invenerint rationabilem et iustum ac utilem et fructuosum dicto monasterio de Valloliis, confirment, ratificent et approbent, in plenaria Ordinis potestate. 49.  Abbatibus de Caricampo et de Gardo, et eorum cuilibet in solidum, praesens generale Capitulum committit, quatinus super tractatu partium in eodem mentionatarum, cui haec praesens diffinitio annectitur plenius continetur, se debite et diligenter informent, *etc. ut supra*. 50.  Duos tractatus iunctos concordatos et passatos inter abbatem et conventum Benedictionis Dei ex una, et Ioannem Raphanelli partibus ex altera, super duabus accensationibus seu novis traditionibus, et nonnullis aliis terris incultis nullius aut modici valoris, prout in dictis tractatibus continetur, praesens generale Capitulum ratificat, *etc.* REHABILITATIONES 51.  Supplicationi abbatis Ursicampi condescendens generale Capitulum fratrem Odonem Normacii, dicti monasterii professum, attentis eiusdem fratris poenitentia salutari et morum emendatione, ab omni inhabilitatis et infamiae nota, pro et ex eo quod mulierem suspectam in ipsum monasterium introduxisse, inibique et alibi cum eadem in carnale contagium corruisse convictus est, contracta ; benigne relevando cum eodem fratre misericorditer dispensat, ut praemissis non obstantibus ad omnes ipsius Ordinis actus legitimos, voces, gradus et officia, etiam abbatiali dignitate inclusa, si sua id in posterum exigant merita, suorumque superiorum intervenerit assensus, promoveri valeat et assumi. Universis et singulis eiusdem Ordinis personis inhibendo, ne praedicto fratri praemissorum occasione quidquam improperent nec eum praepediant, quominus praesenti dispensationis gratia pacifice gaudeat et utatur. 52.  Ad instantiam abbatis de Signiaco asserentis quod licet frater Pontius Goberti, dicti monasterii professus presbyter, quondam et spreto stabilitatis voto ab eodem monasterio quinquies illicentiatus exiens, per saeculum vagabundus per quatuor aut quinque menses, iteratis vicibus, erravit, insuper etiam ter in apostasia celebravit, unde inhabilitatis et irregularitatis notam incurrit. Quia tamen ad ipsum suae professionis locum sponte rediit, et iniunctam sibi pro excessibus huiusmodi poenitentiam devote peregit, et pristinos mores in melius commutavit, generale Capitulum cum eodem fratre misericorditer dispensavit, ut his non obstantibus ad omnes ipsius Ordinis actus legitimos, voces, gradus et officia, si sua id in posterum exigant merita, promoveri valeat et assumi. Universis *etc. ut supra.* 53.  Generale Capitulum supplicationi abbatis de Bullencuria condescendens, attenta salutari poenitentia fratris Balduini Lauson, eiusdem loci professi, eumdem fratrem ab inhabilitatis nota per eum, cum adhuc adolescens esset, ab eodem monasterio sine licentia discedens, et per quatuor dies in saeculo existens, contracta eum benigne relevat, et cum eodem misericorditer dispensat, ut praemissis non obstantibus ad omnes *etc.* Universis, *etc. ut supra.* 54.  Ad idem, pro sorore Arsenia de Benedicta valle, quae carnis contagium commisit, puerperio secuto, ad requestam domini abbatis de Longovado, rehabilitetur, ad omnes Ordinis actus legitimos gradus, voces, officia, beneficia, administrationes, abbatiali inclusa dignitate. 55.  Ad idem, pro sorore Melenchta de Benedicta valle, ad instantiam domini abbatis de Longovado, super eodem casu. 56.  Ad idem, pro fratre Simone de Arenbaren, professo monasterii de Longavado [Longovado], ad instantiam dicti sui domini abbatis, super eodem casu. IUDICES 57.  Ad audientiam praesentis generalis Capituli pervenit, quod inter abbates de Firmitate ex una, et de Insula de Re, nostri Cisterciensis Ordinis, partibus ex altera, nonnullae querelae seu querellarum occasiones versantur, seu versari verisimiliter praesumuntur. Eapropter abbatibus de Caroliloco, s. th. pr., et de Regalimonte, nostri praefati Ordinis, et cuilibet eorum in solidum damus per praesentes auctoritatem inquirendi, audiendi et diffiniendi, quae inquirenda, audienda et diffinienda secundum aequitatem invenerint ; etiam in quibuscumque causis et querelis quae inter eos versari et haberi possunt, in plenaria Ordinis et Capituli generalis potestate, partes ipsas per omnes iuris et iustitiae vias et Ordinis praefati statuta et diffinitiones ad faciendum et sufferendum, quae per sententiam, ordinationem et diffinitionem eorum sententiatum, ordinatum et diffinitum fuerit, compellendo. 58.  Cum inter abbatem de Voto et fratrem Nicolaum Darcy, religiosum expresse professum dicti monasterii, graves et partibus scandalosae versarentur querelae et quaestiones, quae iam pro parte terminatae erant per Rmi D. N. commissarios, ut patere potest per iudicatum, sive sententiam datam per commissarios in capitulo dicti monasterii de Voto et totius dicti monasterii conventus et abbatis, nonnullorum quoque nobilium et ecclesiasticarum personarum praesentia, videbatur quatinus partes inter se pro reliqua parte et toto residuo amicabiliter componere debere, spe cuius et nonnullarum promissionum per dictum abbatem factarum, saepedicti commissarii intactam reliquerunt dictae commissionis partem. Sed nescitur qua maligni pacis impatientis et persecutoris suggestione, plures prioribus additae sunt scandalorum et discordiarum motiones, quae coram Rmo D. N. et dominis Diffinitoribus in partium praesentia declaratae fuissent, tandem partes ipsae ad suggestionem dictorum Rmi et Diffinitorum consenserunt, simulque convenerunt, quod compositio pacis eorum dominis abbatibus de Bonoportu, s. th. pr., de Noa, de Mortuomari, et de Bellobecco, et cuilibet eorum committeretur. Quibus sic nominatis pacis compositoribus praecipit et mandat praesens generale Capitulum, ut tamquam filii pacis discordantes praedictas partes ad unitatem et pacem secundum quod eos respective tangit, Deum prae oculis habentes, reducant, sicque eas componant iam iudicata et per commissarios Rmi D. N. abbatis Cistercii ordinata, prout poterunt, sequendo, quod postmodum dictus abbas dictum Darcy tamquam filium ad ubera matris lac salutis ebibiturum enutriat, et filius patrem cum omni obedientia et humilitate revereatur, et ei secundum suae professionis regulam obediat, pariat et obsequatur. Quibus partibus in virtute salutaris obedientiae et sub excommunicationis latae sententiae poena, mandat saepe dictum Capitulum, ne de cetero ad aliud forum aut iudices, propter huiusmodi causas aut quascumque alias motas aut movendas, praeterquam coram Ordinis iudicibus praesentare seu invicem trahere audeant. 59.  Abbatibus de Firmitate, de Igniaco, de Signiaco, de Boheriis, et eorum cuilibet per se et in solidum, et tam coniunctim quam divisim, praesens generale Capitulum committit et praecipit ut omnes Ordinis utriusque sexus personas, conventus et monasteria, quas, quos et quae per testes fide dignos, instrumenta, litteras obligatorias partium, confessiones, seu alia quaecumque legitima documenta invenerint abbatissae et conventui monasterii monialium de Salvatore iuxta Laudunum, aut singulis eiusdem monasterii personis debite teneri et obligatas seu obligata esse in quibuscumque pecuniarum summis seu aliis redditibus, aut quibuscumque bonis aut debitis, seu ea iniuste detinentes, ad eisdem plenarie, realiter et de facto satisfaciendum astringant et compellant. 60.  Abbatibus de Faesia et de Charone, et eorum cuilibet per se et in solidum, et tam coniunctim quam divisim, praesens generale Capitulum committit et praecipit, et omnes Ordinis utriusque sexus personas, conventus et monasteria, quas, quos et quae, *etc. ut supra*, abbati et conventui monasterii de Moroliis, *etc. ut supra.* 61.  Dolenter accepit generale Capitulum querimonias abbatis Altaeripae propter iniurias et diffamationes sibi illatas a priore Altae cristae, visitando et reformando dictum monasterium Altaecristae. Idcirco abbatibus de Altacumba, de Balerna et de Monte S. Mariae, et eorum cuilibet in solidum, praecipit et mandat praesens generale Capitulum, quatinus diligenter, realiter et cum effectu super nos se informent ; et si praedictum priorem reum, convictum per testes fide dignos invenerint, secundum regularia statuta Ordinis puniant et corrigant, in plenaria Ordinis potestate. 62.  Nos frater Iacobus, abbas Cistercii… ceterique Diffinitores… quaedam diffinitio, cuius tenor sequitur et est talis : Abbatibus de Runa, de Sancta Cruce et de Monte Mariae, et cuilibet eorum in solidum, committit praesens generale Capitulum, quatinus si per testes fide dignos, litteras obligatorias, scedulas aut recognitionem computationum, aresta, aut alia sufficientia documenta, quemcumque abbatem seu conventum aut quascumque personas Ordinis, cuiuscumque nationis fuerint, in quibuscumque pecuniarum, vini, bladi, aut aliarum quarumcumque rerum summis, seu quantitatibus, iuste teneri et obligari Rmo D. N. Cisterciensi et eius conventui, seu quibuscumque sui monasterii religiosis, conversis, donatis et continuis commensalibus invenerint, seu eorum alter invenerit, ad eisdem Rmo D. N. suoque conventui et quibuslibet religiosis dicti monasteri Cistercii, seu eorumdem et cuiusvis religiosi procuratori aut certo nuntio, ab eisdem mandatum speciale habenti, integre solvendum et realiter satisfaciendum, citatis citandis et auditis audiendis, per omnes iuris et iustitiae vias ac Ordinis censuras, summarie, simpliciter et de plano, astringant et compellant, seu eorum alter astringat et compellat, in plenaria Ordinis potestate. Datum in diffinitorio nostro Cistercii, sub appensione sigilli Diffinitorum eiusdem Capituli generalis sub anno, die et mense praedictis. S. Sanson. CONTUMACES 63.  Quia praesenti Capitulo generali evidenter constitit fratrem Guillermum Marcens, monachum et priorem monasterii Altaecristae, nostri Ordinis Cisterciensis, fuisse citatum per dominum abbatem de Balerna ad instans generale Capitulum, causa respondendi certis articulis per dictum dominum de Balerna sibi proponendis, qui citatus minime comparere voluit. Eapropter generale Capitulum eumdem fratrem Guillermum nuntiat et declarat contumacem, inobedientem, rebellem et excommunicatum. Omnibus igitur regularibus personis nostri Ordinis firmiter praecipiendo districte mandat, quatinus ipsum sic excommunicatum declarent, publicent et denuntient, in plenaria Ordinis potestate. 64.  Citetur abbas de Bella aqua, commissarius ad recipiendum contributiones, quatinus infra tres menses veniat vel mittat nuntium cum computationibus sufficientibus de receptis per eum, tam de contributionibus quam subsidiis, una cum restis debitis et non solutis. EXCUSATIONES ABBATUM 65.  Capitulum generale compatiens miseriis et certis discriminibus quorumdam abbatum, qui hoc praesenti anno propter certas et rationabiles causas aut impedimenta venire distulerunt, nec comparuerunt in praesenti generali Capitulo, eos pro hac vice benigne supportat, dummodo hoc per contemptum non fecerint, attenta maxime Rmi D. N. Cistercii cessione et nova installatione, quia hoc gratiose facere voluit. SUFFRAGIA 66.  Generoso domino Iacobo de Horbey, domino de Girondelle eiusque consorti Catharinae suisque utriusque sexus liberis, ob singularem eorum affectionem ad monasteria et personas Ordinis, referente abbate de Signiaco, concessit et concedit praesens generale Capitulum associationem et participationem omnium bonorum spiritualium, quae fiunt et de cetera fient in toto Ordine nostro, perpetuis temporibus. 67.  Exigente piae devotionis affectu, quem ad nos et nostrum Ordinem intelleximus vos… (*locus vacuus*)  habere, piae petitioni vestrae nobis per venerabilem coabbatem nostrum de Signiaco humiliter oblatae benigno concurrentes assensu, vobis ac liberis vestris sexus utriusque plenariam concedimus participationem omnium bonorum spiritualium, videlicet, *etc. in forma consueta.* 68.  Venerabili et discreto viro magistro Francisco Allard, canonico Ebroicensi, ob singularem eius affectionem ad monasteria et personas Ordinis, referente abbate de Noa, concessit et concedit praesens generale Capitulum associationem et participationem omnium bonorum spiritualium, quae fiunt et de cetero fient in toto Ordine nostro perpetuis temporibus. 69.  Abbate monasterii de Crista referente ad notitiam praesentis Capituli generalis, quod religiosi viri abbas et conventus de Septem fontibus, Ordinis Praemonstratensis, considerantes antiquam sui Ordinis ad nostrum Ordinem devotionem et affectum, humiliter et devote a nobis participationem seu associationem omnium bonorum, quae in eodem monasterio de Crista de cetero fient, sicut e converso, praedicti de Septem fontibus omnium etiam bonorum, quae apud eos perpetuis temporibus fient, eorum generali Capitulo consentiente, dictis fratribus de Crista concesserunt, prout per litteras super hoc confectas, sigillo dictorum abbatis et conventus Septem fontium sigillatas, ad plenum nobis innotuit, quorum devotioni praesens generale Capitulum congratulans propositum quoque laudans concedit, ut dicti de Crista sua ex parte faciant, quae pro se alios facere cognoverint, in plenaria Ordinis potestate. 70.  Ad idem, pro generoso milite domino Henrico de Croy, domino de Rentey, militi comitis Ortuensis primogenito, eiusque nobili consorte de Chattembuend [*Clarembaud*] ? 71.  Generosae dominae Ysabellae quondam uxori nobilis domini Iacobi de Luxemburgo, domini de Richebourgh, idem concedit generale Capitulum. 72.  Ad idem, pro R. in Christo patre domino Creslao, episcopo Wladislaviensi et regni Poloniae cancellario. *Sis* signatum : Antonius abbas Frigidimontis. 